બપોરના સમયે ભેગા થયેલા લોકો ગ્રીડથી કાલીયાવાડી તરફ રેલી આકારે નીકળ્યા હતા. જેમાં સમસ્ત આદિવાસી સમાજ ગુજરાત રાજ્યના પ્રમુખ ડો. પ્રદીપ ગરાસિયા સહિત અનેક આગેવાનો અને હજારોની સંખ્યામાં આદિવાસીઓ જોડાયા હતા. પરંપરાગત વસ્ત્ર માથે ધારણ કરેલા આદિવાસીઓ બેનરો સાથે રેલીમાં સામેલ થયા હતા. રેલી ગ્રીડથી કાલીયાવાડી પહોંચતા ત્યાં જિલ્લા સેવાસદન કચેરી નજીક સમૂહમાં ભેગા થઈ આગેવાનોએ ત્યાં હાજર નિવાસી એડિશનલ કલેકટર કમલેશ રાઠોડને મુખ્યમંત્રીને ઉદ્દેશીને લખાયેલી પોતાની માગ અંગેનું એક આવેદનપત્ર સુપરત કર્યું હતું. જ્યાંથી રેલી જૂનાથાણા થઈ લુન્સીકૂઈ મેદાન નજીકની ડો. બાબાસાહેબ આંબેડકરની પ્રતિમા પાસે પહોંચી હતી ત્યાં ઉપસ્થિત આદિવાસીજનોને સમસ્ત આદિવાસી સમાજના પ્રમુખ ડો. પ્રદીપ ગરાસિયાએ સંબોધન કરી આદિવાસી સમાજને સ્પર્શતી વાતો કરી હતી. અહીં ઉલ્લેખનીય છે કે નવસારીમાં નીકળેલી આદિવાસીઓની આ સૌથી મોટી રેલીઓમાંની એક હતી અને આદિવાસીઓ શિસ્તબદ્ધ રીતે રેલીમાં જોડાયા હતા.